**Հ Ա Շ Վ Ե Տ Վ Ո Ւ Թ Յ Ո Ւ Ն**

**ԿԱՌԱՎԱՐՈՒԹՅԱՆ 2021-2026 ԹՎԱԿԱՆՆԵՐԻ ԳՈՐԾՈՒՆԵՈՒԹՅԱՆ ՄԻՋՈՑԱՌՈՒՄՆԵՐԻ ԾՐԱԳՐՈՒՄ ՆԵՐԱՌՎԱԾ ՀՀ ՆԳՆ ԿՈՂՄԻՑ 2024Թ. ԸՆԹԱՑՔՈՒՄ ԻՐԱԿԱՆԱՑՎԱԾ ՄԻՋՈՑԱՌՈՒՄՆԵՐԻ ՎԵՐԱԲԵՐՅԱԼ**

|  |  |  |  |  |  |
| --- | --- | --- | --- | --- | --- |
| Ծրագրի հերթական համարը | Նպատակը | Միջոցառումների անվանումները | Միջոցառումների իրականացման արդյունքները | Միջոցառումների չկատարման, այդ թվում՝ սահմանված ժամկետում,  պատճառները | Ծանոթագրություն |
| 1 | 2 | 3 | 4 | 5 | 6 |
| **Ներքին գործերի նախարարություն** | | | | | |
| **Ոստիկանություն** | | | | | |
| 2․ | Ոստիկանության զորքերի կարգավիճակի վերանայում, խնդիրների և գործառույթների վերաիմաստավորում, Ոստիկանության զորքերի ծառայության կազմակերպաիրավական նոր ձևի սահմանում | 2.4 Ոստիկանության զորքերի վերապատրաստման ծրագրերի մշակում և հաստատում՝ հիմք ընդունելով գործառութային առանձնահատկություններն ու միջազգային լավագույն ստանդարտները | 2024 թվականի հոկտեմբերի 24-ին Ազգային ժողովը երկրորդ ընթերցմամբ և ամբողջությամբ ընդունել է «Ոստիկանության գվարդիայի մասին» և կից ներկայացված օրենքների նախագծերի փաթեթը։  «Ոստիկանության գվարդիայի մասին» օրենքով վերաիմաստավորվել են գվարդիայի ծառայողների կողմից հարկադրանքի, ուժային միջոցների գործադրման  իրավաչափության և համաչափության պայմանները՝ դրանք համապատասխանեցնելով միջազգայնորեն ընդունված չափանիշներին։ Ընդ որում, այդ իրավակարգավորումները տեղ են գտել նաև «Ոստիկանության մասին» օրենքում և կիրառելի են դառնալու ոստիկանության բոլոր ծառայողների կողմից։  Ոստիկանության զորքերի զինծառայողները ոստիկանության գվարդիայի ծառայողի պաշտոնում նշանակվելու են հատուկ պատրաստություն անցնելուց հետո և հետագայում անցնելու են պարբերական վերապատրաստումներ։  Հատուկ պատրաստության անցնելուց հետո ոստիկանության գվարդիայի ծառայողը պետք է ունակ լինի իրականացնել իր լիազորությունները, ինչպես նաև կիրառել հարկադրանք և ուժային միջոցներ՝ օրենքով սահմանված սկզբունքներին ու իրավաչափության պայմաններին համապատասխան։  Միաժամանակ, Եվրոպայի Խորհրդի կողմից իրականացվող [«Աջակցություն Հայաստանում Մարդու իրավունքների եվրոպական դատարանի վճիռների արդյունավետ կատարմանը»](https://www.coe.int/hy/web/yerevan/support-to-the-effective-execution-of-the-judgments-of-the-european-court-of-human-rights-in-armenia)  ծրագրի շրջանակներում, Ոստիկանության գվարդիայի ծառայողների հատուկ պատրաստության և պարբերական վերապատրաստման համար մշակվել են հատուկ դասընթացներ՝ գործառութային առանձնահատկությունների և միջազգային լավագույն ստանդարտների հաշվառմամբ, որոնք մեկնարկելու են սույն թվականի փետրվարի 1-ին։  Բացի այդ, ԱՄՆ դեսպանատան ICITAP առաքելության աջակցությամբ մշակվել է ոստիկանության գվարդիայի և, առհասարակ, ոստիկանության ծառայողների կողմից ուժային միջոցների գործադրման մեթոդական ուղեցույցը։  «Ոստիկանության գվարդիայի մասին» օրենքն ամբողջական ուժի մեջ կմտնի և ոստիկանության գվարդիան կձևավորի 2025 թվականի նոյեմբերի 1-ին։ |  |  |
| 3․ | Հայաստանի Հանրապետության ողջ տարածքում Ոստիկանության պարեկային ծառայության և օպերատիվ կառավարման կենտրոնի ստորաբաժանումների ստեղծում | 3.7 Պարեկային ծառայությունը համալրելու նպատակով միայն կին ծառայողների ընդունելության գործընթաց | Հաշվետու ժամանակահատվածում Ներքին գործերի նախարարության ոստիկանության պարեկային ծառայությունում կանանց ներգրավվածությունն ավելացնելու նպատակով իրականացվել է նպատակային ընդունելություն։ Նախատեսվել էր ընդունելության ընդհանուր 368 տեղ, որից 299-ը (81,2 %) կանանց համար, իսկ 69-ը (18,7 %) տղամարդկանց։ 2024 թվականի փետրվար ամսին մեկնարկել է դիմումների ընդունման փուլը, որին նախագրանցվել էին 532 կանայք, արդյունքում դիմել են 140 կին, իսկ ապրիլ ամսին մեկնարկել է 5-ամսյա դասընթացը, որն ավարտվել է հոկտեմբեր ամսին։ 5-ամսյա դասընթացներին մասնակցել են 48 կին, որոնցից ավարտել են 33-ը։  Միաժամանակ, Ներքին գործերի նախարարության ոստիկանությունում Պարեկային ծառայության թափուր հաստիքների համալրման նպատակով` կրկին հայտարարվել է ընդունելություն, որն ընթանալու է դեկտեմբերի 16-ից փետրվարի 17-ը։  Կարևորելով Ներքին գործերի նախարարության ոստիկանությունում կանանց ներգրավվածությունը և աշխատանքի արդյունավետությունը, միաժամանակ, հաշվի առնելով քաղաքացիների հետ շփումներում կին ծառայողների մոտեցումը և հասարակության դրական արձագանքը՝ ընդունելության տեղերի գերակշիռ մասը հատկացվել է կանանց։ Միասնական ընդունելություն-մրցույթի համար հատկացվել է 239 տեղ, որից 190-ը (80%) իգական սեռի, իսկ 49 արական սեռի դիմորդներին։  : |  |  |
| 8․ | Հայաստանի Հանրապետությունում քաղաքացիություն չունեցող անձանց իրավական վիճակի հետ կապված հարաբերությունների միջազգային չափանիշներին համապատասխան շարունակական կատարելագործում | 8.1 «Քաղաքացիություն չունեցող անձանց մասին» նոր օրենքի ընդունում | Ներքին գործերի նախարարության կողմից 2024 թվականին շրջանառության մեջ է դրվել «Քաղաքացիություն չունեցող անձանց մասին» օրենքի նախագծի փաթեթը, որը ներկայումս գտնվում է ՀՀ վարչապետի աշխատակազմից ստացված առաջարկությունների քննարկման փուլում։ | Նախագծի արտաքին շրջանառության և ստացված կարծիքների ամփոփման գործընթացը կանխատեսվածից ավելի ժամանակ է պահանջել: |  |

**ՀՀ ներքին գործերի նախարարություն**